ગાંધીધામ, તા. 13 : કચ્છમાં નગરપાલિકાઓના ઈતિહાસમાં જો ચૂંટણીના સૌથી વધુ કાવાદાવા થયા હોય તો તેવી નગરપલિકા ભચાઉની છે. ગત વર્ષ 2013ની ચૂંટણીઓ ત્રણ-ત્રણ વખત યોજવી પડી હતી. બે વખત કોંગ્રેસનો જ્યારે છેલ્લે ભાજપનો હાથ ઉપર રહ્યો હતો. આ ભૂતકાળને ફરી ચૂંટણી આવી રહી છે ત્યારે વાગોળવો રસપ્રદ રહેશે. ગુજરાતમાં મુખ્યમંત્રી પદે નરેન્દ્ર મોદી કાર્યરત હતા અને તે વખતે નગરપાલિકાઓમાં `નો રિપિટ' થિયરી લાગુ કરાઈ હતી. જેનાથી નારાજ થઈને વીરેન્દ્રસિંહ જાડેજાએ ભાજપ છોડી કોંગ્રેસનો છેડો પકડયો હતો. પાલિકામાં તે વખતે કોંગ્રેસનું શાસન હતું અને પ્રમુખ હતા અશોકસિંહ ઝાલા. તે પછી જે પ્રથમ ચૂંટણી યોજાઈ તેમાં અશોકસિંહને ઈ.વી.એમ.માં ગરબડની આશંકા જતાં તેમણે મતગણતરી અટકાવીને વિરોધ નોંધાવ્યો હતો. વિરોધના પગલે ચૂંટણી પંચે ફેર મતદાનનો આદેશ કર્યો હતો. ફેર મતદાનમાં કોંગ્રેસનો ભવ્ય વિજય થયો અને 27માંથી 23 બેઠકો તેણે કબ્જે કરી હતી. ભાજપની ચૂંટણીમાં દાળ નહીં ગળતાં તેણે ભાંગફોડનો રસ્તો અપનાવ્યો. વીરેન્દ્રસિંહનેમનાવીને કોંગ્રેસમાંથી ચૂંટાઈને આવેલા નગરસેવકોને એકસામટા ભાજપમાં ભેળવી દેવાતાં ભાજપે પાલિકા ઉપર કબ્જો કર્યો હતો. જિલ્લા કોંગ્રેસના તત્કાલિન પ્રમુખ વી.કે. હુંબલે ભાજપના આ પગલાંને પક્ષાંતરધારા હેઠળ પડકારતાં ફરી ખેંચતાણ શરૂ થઈ હતી. કોંગ્રેસનો હાથ ત્યાં પણ ઉપર રહ્યો અને ચૂંટાઈને ભાજપમાં ગયેલા સભ્યો ગેરલાયક ઠર્યા હતા. પરિણામે એટલી બેઠકો માટે ફરીથી ચૂંટણી થઈ જેના અંતે ભાજપના સભ્યો ચૂંટાઈને આવતાં પાલિકા ઉપર સત્તાવાર ભગવો લહેરાયો હતો. તે પછી હવે પુન: ચૂંટણી આવી પહોંચી છે. તેમાં શું થાય છે તે જોવું રહ્યું.